kardosdrur/scandi-wiki huggingface dataset:
Zbigņevs Stankevičs

Zbigņevs Stankevičs (født 15. februar 1955 i Lejasciema pagasts i Lettiske SSR) er en lettisk ærkebiskop af Ærkebispedømmet Riga.

Som ærkebiskop af Riga er Stankevičs også metropolit af de resterende tre lettiske bispedømmer i Liepāja, Rēzekne-Aglona og Jelgava. Den 19. juni 2010 udnævnte Pave Benedikt 16. Stankevičs til ærkebiskop af Riga. Den 8. august 2010 blev han bispeviet af sin forgænger Jānis Pujats i Riga Domkirke.

Eksterne henvisninger 

 Profil hos catholic-hierarchy.org 
 Profil hos catholic.lv  

Ærkebiskopper
Biskopper fra Letland
Katolske biskopper
Løgumkloster Amt

Løgumkloster Amt var indtil hertugdømmernes afståelse i 1864 et amt i Hertugdømmet Slesvig.

Det bestod sammen med Aabenraa Amt af områderne
2a Sønder Rangstrup Herred
2b Rise Herred
2c Varnæs Birk
2d Løgumkloster Birk med flækken Løgumkloster
Købstaden Aabenraa

Amtet blev dannet 1542-1568 af det sekulariserede Løgumkloster gods og fik først en amtmand i 1568. I 1599 fik amtet fælles amtmand med Tønder Amt og fra 1677 med Aabenraa Amt. Løgumkloster Amt blev i 1850 atter underlagt Tønder Amt.

Amtmænd 

 1604-16??: Hans Clausen von der Wisch
 1714-1723: Johan Ludwig Pincier von Kønigstein
 1723-1752: Christian Albrecht von Massau
 1752-1756: Joachim Christoph von der Lühe
 1757-1768: Joachim Ehrenreich von Behr
 1768-1772: Frederik Vilhelm Wedel-Jarlsberg
 1773-1773: Frederik Bardenfleth
 1773-1775: Gustav Frederik Holck-Winterfeldt
 1775-1802: Samuel Leopold von Schmettau
 1802-1808: Konrad von Blücher-Altona
 1808-1829: Otto Johan Stemann
 1830-1842: Christian Ludvig Tillisch
 1850-1860: Arthur Christian Detlev Ludvig Eugenius Reventlow
 1860-1864: Ludvig Brockenhuus-Schack

Referencer

Eksterne henvisninger 
 Traps beskrivelse af Løgumkloster Amt 1864

Slesvigs amter (før 1864)
Etableret i 1568
Mette Dencker

Mette Hjermind Dencker (født 24. maj 1978 i Odder) er en dansk parterapeut, coach og politiker. Hun var medlem af Folketinget for Dansk Folkeparti fra 2011 til 2022 valgt i Østjyllands Storkreds. Hun har tillige været medlem af Hvidovre Kommunalbestyrelse for partiet.

Baggrund 
Dencker er født i Odder i 1978 som datter af massør Niels-Jørn Hjermind og salgskonsulent Birgit Hjermind.
Dencker blev sproglig student fra Odder Gymnasium og Viby Gymnasium i 1999 og er efterfølgende uddannet psykoterapeut, coach og negletekniker. Hun har arbejdet som par- og familieterapeut, kursusleder og coach ved Håndsrækningen Terapi og Kurser siden 2007.

Mette Dencker er tidligere gift med Mikkel Dencker, der frem til valget 2019 var medlem af Folketinget for Dansk Folkeparti. De blev skilt i sommeren 2018.
De har 2 børn sammen. Hun har desuden et barn fra et tidligere forhold.

Politiske karriere 

Hendes politiske karriere begyndte som næstformand for Dansk Folkepartis Ungdom (DFU) i Århus i 1999, hvor hun to år senere blev formand. Fra 2001 til 2004 sad hun i DFU's hovedbestyrelse.
I 2006 blev hun medlem af kommunalbestyrelsen i Hvidovre Kommune.
Hun blev opstillet til Folketinget i Skanderborgkredsen i 2010 og blev indvalgt ved folketingsvalget 2011.
Hun er partiets forbrugerordfører og landdistriktsordfører.

Referencer

Eksterne henvisninger 
 
 http://www.danskfolkeparti.dk/Mette-Hjermind-Dencker 

Personer fra Odder
Kommunalbestyrelsesmedlemmer fra Dansk Folkeparti
Tidligere folketingsmedlemmer fra Dansk Folkeparti
Folketingsmedlemmer i 2010'erne
Folketingsmedlemmer i 2020'erne
Trim (skib)

Trim eller dynamisk trim, kan have flere betydninger i søfartsmæssig sammenhæng, men almindeligvis henviser udtrykket til et søgående fartøjs placering i vandet.

Motorskibe 
Ved sejlads er det væsentligt for motordrevne skibe, at de har den optimale placering i vandet for sikre minimum vandmodstand, for at give fartøjet højest mulig hastighed pr. anvendt brændstofenhed.

Det rette trim for fartøjet opnås ved at flytte vægt, oftest søvand mellem skibets ballasttanke eller olie mellem forbrugs- og lagertanke.

Sejlskibe 
For sejlbåde og –skibe bruges udtrykket at trimme sejlene for optimal sejlføring.

Fodnoter 

Skibsterminologi
Carpatair

Carpatair er et regionalt flyselskab fra Rumænien. Selskabet er ejet af private investorer fra Rumænien, Sverige og Schweiz, og har hovedkontor i byen Ghiroda i den vestlige del af Rumænien. Carpatair har hub på Henri Coandă International Airport i Bukarest og Traian Vuia International Airport i Timişoara. Selskabet blev etableret i 1999 under navnet Veg Air.

Selskabet fløj i februar 2012 ruteflyvninger til 29 destinationer i otte lande. Deriblandt var der ruter til ti italienske og ni rumænske lufthavne. Flyflåden bestod af 13 fly med en gennemsnitsalder på 16.8 år. Heraf var der otte eksemplarer af Saab 2000, tre Fokker 70, samt to eksemplarer af Fokker 100 som de største fly i flåden med plads til 105 passagerer. Carpatair har et tæt samarbejde med Moldavian Airlines omkring fly, vedligeholdelse og logistik.

Eksterne henvisninger 

 Carpatairs officielle hjemmeside

Referencer 

Flyselskaber fra Rumænien
Etableret i 1999
Måtte

En måtte (latin: matte, dække) er et ofte firkantet stykke tekstil dørmåtte, der ligger på gulvet, jorden el.lign. Måtten er til rensning af skosåler og er også et beskyttende underlag som en gymnastikmåtte.

Eksterne henvisninger 

Tekstiler
Gulvbelægning
Andreas Gursky

Andreas Gursky (15. januar 1955 i Leipzig, DDR) er en tysk billedkunstner og fotograf. Hans far og farfar var begge professionelle fotografer.

Han er kendt for sine fotografier i kæmpeformat, billeder er sat sammen af optil 3000 billeder med avancerede computerprogrammer, billedernes format er ofte ca. 200 x 300 cm. Gurskys gør brug af storformatkamera, 5×7 tommer filmplader, disse negativer scannes og bearbejdes med digital teknik. 
 
I slutningen af 2011, indtog Gursky rekorden for det dyreste fotografi solgt på auktion. Billedet Rhein II, 185,4 × 363,5 cm, blev solgt for 4.338.500 $ på Christie's i New York.

Reference

Eksterne henvisninger 

Fotografer fra Tyskland
Personer fra Leipzig
Cyprus Airways

Cyprus Airways var et flyselskab - det nationale flyselskab fra Cypern. Selskabet var ejet af den cypriotiske stat, havde hovedkontor i Nicosia og hovedhub på Larnaca International Airport i Larnaca. Desuden fløj Cyprus fra Paphos International Airport ved Paphos. Selskabet blev etableret i 24. september 1947 og startede flyvningerne 18. april 1948.

I 2016 blev varemærket Cyprus Airways udlejet for en tiårsperiode, til Charlie Airlines; aftalen har en option om forlængelse for 5 år.

Cyprus Airways fløj i februar 2012 ruteflyvninger til 41 destinationer i femten lande. Deriblandt var der ruter til 16 græske lufthavne. Flyflåden bestod af 11 fly med en gennemsnitsalder på 8,3 år. Heraf var der fire eksemplarer af Airbus A319-100 med plads til 126 passagerer, og syv eksemplarer af Airbus A320-200 som de største fly i flåden med plads op til 162 passagerer.

Eksterne henvisninger 

 Cyprus Airways officielle hjemmeside

Referencer 

Tidligere flyselskaber fra Cypern
Etableret i 1947
Statsejede virksomheder
Nicosia
Ophørt i 2015
Lufthansa CityLine

Lufthansa CityLine er et regionalt flyselskab fra Tyskland. Selskabet er et 100% ejet datterselskab af Lufthansa og har hovedkontor i München. Lufthansa CityLine har hub på Flughafen Frankfurt Main og Flughafen München Franz Josef Strauß. Selskabet blev etableret i 1958 under navnet Ostfriesische Lufttaxi.

Selskabet fløj i februar 2012 ruteflyvninger til 75 destinationer i 28 lande. Flyflåden bestod af 58 fly med en gennemsnitsalder på 8.3 år. Heraf var der tyve eksemplarer af Canadair CRJ-700, tolv Canadair CRJ-900, seks BAe 146, ni Embraer ERJ-190, samt elleve eksemplarer af Embraer ERJ-195 som de største fly i flåden med plads til 116 passagerer. Lufthansa CityLine flyver udelukkende under Lufthansas rutenumre.

Historie 
Flyselskabet blev grundlagt som Ostfriesische Lufttaxi (OLT) i 1958, og blev i 1970 omdøbt til Ostfriesische Lufttransport (OLT) (der stadig eksisterer som en selvstændigt flyselskab i Emden). Det blev reorganiseret og omdøbt til DLT Luftverkehrsgesellschaft mbH den 1. oktober 1974, og begyndte i 1978 at samarbejde med Lufthansa omkring kortrækkende internationale ruter. I 1988 var alle flyvninger på vegne af Lufthansa. I marts 1992 DLT blev et helejet datterselskab af Lufthansa og blev samtidig omdøbt til Lufthansa CityLine. Den 31. december 2011 havde Lufthansa CityLine 2.332 medarbejdere, hvoraf 664 arbejdede i cockpittet, 849 i kabinen og 819 på jorden med tekniske og administrative opgaver.

Eksterne henvisninger 

 Lufthansa CityLines officielle hjemmeside

Referencer 

Flyselskaber fra Tyskland
Etableret i 1958
Virksomheder i Köln
Lufthansa Group
Luftfart i Hessen
Ulrich von der Horst

Ulrich Angelbert friherre von der Horst (16. november 1793 i Halberstadt – 9. maj 1867 i Braunschweig) var en slesvig-holstensk general. Han var en yngre bror til den preussiske general Wilhelm von der Horst.

Karriere 
Ulrich von der Horst nedstammede fra den westfalske adelsslægt von der Horst og gik 1806 i preussisk tjeneste og tog under kommando af Ludwig Yorck von Wartenburg del i felttoget mod Rusland 1812. I 1813 var han adjudant ved 1. brigade under den tysk-russiske legion. Efter freden i Paris 1814 kom han atter i preussisk tjeneste og udmærkede sig i slaget ved Ligny 1815, hvor han stod under kommando af Gebhard Leberecht von Blücher.

1846 var von der Horst blevet oberst og var stationeret i Posen ved 17. infanteriregiment, hvor regimentet deltog i nedkæmpningen af den polske opstand. Han forlod 1847 aktiv tjeneste og blev i 1850 som generalmajor optaget i den slesvig-holstenske oprørshær, hvor han kommanderede jægerkorpset og senere 3. infanteribrigade. I slaget ved Isted den 25. juli 1850 udmærkede han sig.

General von der Horst blev den sidste slesvig-holstenske general, som kom i kamp med de danske styrker. Den 8. december 1850 afløste han general og friherre Karl Wilhelm von Willisen over øverkommanderende for hæren. På dette tidspunkt var slesvig-holstenerne dog på retræte, og Horsts kommando ændrede ikke på, at slesvig-holstenerne var ved at tabe krigen. Han udgav efterfølgende i 1852 et lille skrift om slaget ved Isted i militærstrategisk belysning.

Ulrich von der Horst døde den 9. maj 1867 i Braunschweig.

Litteratur 
 Gothaisches Genealogisches Taschenbuch, 1902, s. 338.
 Horst, Freiherr Ulrich v.d.: Die Schlacht von Idstedt, Berlin 1852.

Generaler fra Tyskland
Personer i Treårskrigen fra Slesvig-Holsten
Tyskere i 1800-tallet
Personer i Napoleonskrigene
Friherrer fra Tyskland
Personer fra Halberstadt
Militærhistorikere fra Tyskland
Prisa

Prisa Discount var en dansk discountkæde, der blev etableret af Løvbjerg i 1982.

I 1987/1988 bestod kæden af 22 butikker med en samlet omsætning på 305 millioner kroner. 

Kæden forsvandt fra danmarkskortet, da Løvbjerg i et joint venture med norske Reitangruppen bragte Rema 1000-kæden til Danmark. I alt 43 Løvbjerg- og Prisa-butikker blev i løbet af 1994 og 1995 konverteret til Rema 1000-butikker.

Kilder

Etableret i 1982
Ophørt i 1995
Supermarkedskæder i Danmark
MacCoy

MacCoy var en dansk butikskæde, der forhandlede dametøj; i sine seneste år under sloganet Kvindelighed på dine betingelser.

Kæden blev etableret af Mark Hartvig i 1989. I 1991 bliver kæden lagt sammen med InStore, som Irma tidligere ejede. Herefter ejer FDB 50% af MacCoy. Pr. 1991 omfattede kæden 25 butikker. I 1996 er antallet vokset til 46.

FDB sælger i 1997 kæden til svenske KappAhl, der ejes den svenske brugsbevægelse, KF. Omsætningen er på daværende tidspunkt 166 millioner kroner, mens butikkerne beskæftiger 183 ansatte.

KappAhl udvider efter overtagelsen sortimentet i butikkerne, men afhænder dem til Brandtex i december 2002, og dermed forsvinder MacCoy-navnet. Ved salget omfatter kæden 38 butikker.

Kilder 

Etableret i 1989
Ophørt i 2002
Tøjbutikskæder i Danmark
Air Astana

Air Astana er det nationale flyselskab fra Kasakhstan. Selskabet er 51 % ejet af Kasakhstans regering via selskabet Samruk-Kazyna, mens britiske BAE Systems ejer resten af aktierne. Air Astana har hovedkontor og hovedhub på Almaty International Airport i Almaty. Desuden har selskabet baser på Astana International Airport ved Astana og Atyrau Airport ved Atyrau. Air Astana blev etableret i oktober 2001 og startede flyvningerne 15. maj 2002.

Flyflåde og destinationer 
Selskabet fløj i februar 2012 ruteflyvninger til 56 destinationer. Flyflåden bestod af 26 fly med en gennemsnitsalder på 13 år.

Eksterne henvisninger 

 Air Astanas officielle hjemmeside

Referencer 

Flyselskaber fra Kasakhstan
Etableret i 2001
Hans Christian Nielsen

Hans Christian Nielsen har flere betydninger:
 Hans Nielsen (politiker, 1802-1887) − dansk farver, gårdejer og politiker (Hans Christian Nielsen)
 Hans Christian Nielsen (fodboldspiller) (1928−1990) − en dansk fodboldspiller
 Hans Christian Nielsen (politiker) (født 1942) − en dansk politiker og tidligere borgmester i Skælskør Kommune
Thorald Jerichau

Thorald Harald Adolph Carol Lorentz Jerichau (1. november 1848 – 25. december 1909 i Norge) var en dansk pianist og komponist.

Han var søn af J.A. Jerichau og Elisabeth Jerichau Baumann og bror til bl.a. Harald og Holger H. Jerichau. Han var opkaldt efter maleren Thorald Læssøe, som var en ven af familien. Han slog aldrig igennem som komponist, og selv ikke det trelinjede nodesystem, som Jerichau opfandt, fik større udbredelse. Efter sin fiasko destruerede han stort set alle eksempler på sit system, men mindst ét eksemplar overlevede, nemlig noderne til en skyttemarch, som han havde foræret til en dreng, senere cand. pharm. Hjalmar Lautrup-Larsen, på Bogø.

Han var en tid ansat som organist i Horsens, men rejste i 1890 til USA, hvor han ankom 8. december på en koncerttourné. I USA blev han angiveligt leder af et musikkonservatorium. Efter han var vendt tilbage fra Amerika havde han stor betydning for sin fætter, den unge maler Jens Adolf Jerichau. Ved Thorald Jerichaus død i 1909 arvede Jens Adolf Jerichau som universalarving 5.110 kr. Denne sum sikrede den unge Jerichau mulighed for at begynde sin korte karriere som maler. 

Han er gengivet i et portrætmaleri af moderen (efter 1865, Fyns Kunstmuseum) og i fotografier.

Værker 
 Characteermarscher (for Piano). Op. 1, København: C.C. Lose.

Kilder 
 Svend Bay-Schmith, "Thorald Jerichau's tre-liniede Nodesystem", Dansk Musik Tidsskrift, nr. 8, årgang 19 (1944). Online-udgave
 Anthon Maaløe: En Pressemands Erindringer (1934), s. 63-71.
 Om Thorald Jerichau

Pianister fra Danmark
Komponister fra Danmark
Thorald
Danskere i 1800-tallet
Danskere i 1900-tallet
Opfindere fra Danmark
Organister fra Danmark
Skt. Peters vasaller

Skt. Peters vasaller var en lang række fyrster og adelige, som aflagde lensed til paven i løbet af det 11. århundrede (f.eks. Peter 1. af Aragonien og Navarra). Det indebar, at de forpligtede sig til at støtte pavemagten med deres krigsmagt. Fænomenet blev især udbredt under pave Gregor 7., og da hans efterfølger, Urban 2. kaldte til korstog under en tale til Koncilet i Clermont i 1095, dannede disse vasaller kernen i den kristne hærstyrke.

Vasallerne kom især fra de normanniske fyrstendømmer i Syditalien og på Sicilien, fra Spanien, Flandern, Polen og også fra Danmark. Både Svend Estridsen, hans søn, Svend Korsfarer var Skt. Peter-vasaller.

Note 

Korstogene
Enterprise feedback management

Enterprise feedback management (EFM) er et system af processer og software, som organisationer kan anvende til at administrere gennemførelsen af spørgeskemaundersøgelser centralt og samtidig gøre udarbejdelsen af spørgeskemaer, indsamling af besvarelser, analysearbejde og afrapportering tilgængeligt for hele organisationen.

EFM-systemer indebærer normalt forskellige roller og rettighedsniveauer for forskellige brugertyper. Det kan f.eks. være brugere uden nogen tidligere erfaring med udarbejdelse af spørgeskemaer, brugere med stor erfaring, statistikere samt brugere, der skal afrapportere og fortolke resultaterne. EFM kan hjælpe organisationer med at etablere en dialog med medarbejdere, partnere og kunder vedrørende væsentlige emner og problemstillinger og om nødvendigt foretage kundespecifikke indgreb i realtid. EFM omfatter dataindsamling, analyse og afrapportering.

Forud for indførelsen af EFM-systemer var spørgeskemasoftware typisk opdelt efter afdeling, og det omfattede ikke roller, rettigheder eller arbejdsprocesser. EFM-systemet gør det muligt at gennemføre spørgeskemaundersøgelser i hele virksomheden og forsyner beslutningstagere med vigtige oplysninger med henblik på forbedring af kundetilfredshed, loyalitet og livstidsværdi. Med EFM har virksomhederne mulighed for at vurdere kunderne i en sammenhæng og bliver bedre i stand til at tage højde for deres behov.

Gartner forudsagde, at 40% af alle de feedbacksystemer, der blev taget i brug i 2008, ville være EFM-løsninger. Det er værd at bemærke, at begrundelsen for at teste/indføre EFM ofte er at mindske afhængigheden af (eller reducere udgifterne til) traditionelle tilfredshedsundersøgelser.
I sin tid som forskningsdirektør hos Gartner beskrev Esteban Kolsky markedsstrukturen på følgende måde: "Markedet for disse værktøjer er yderst fragmenteret, og der er ikke kun én samlet udbyder. Det vil afstedkomme en lang række virksomhedsovertagelser, fordi større leverandører vil ønske at indarbejde EFM og spørgeskemaundersøgelser i deres vækststrategi."

EFM-markedet voksede 60% til 70% i 2005 og 2006.

Referencer 

Survey-metodik
Arbejdspladsvurdering

Arbejdspladsvurdering (APV) er en proces, hvor man systematisk vurderer arbejdstageres vilkår på en lang række punkter, herunder tilfredshed, arbejdsvilkår, arbejdsmiljø, sundheds- og sikkerhedsrisici.

Alle virksomheder med ansatte skal udarbejde en skriftlig arbejdspladsvurdering. Som en hjælp til virksomhederne har Arbejdstilsynet udarbejdet 85 brancherettede APV-tjeklister, der især henvender sig til små virksomheder.
Der er også udarbejdet 36 brancherettede arbejdsmiljøvejvisere, der indeholder en oversigt over de typiske arbejdsmiljøproblemer i hver branche – og generelle råd om, hvordan problemer kan løses. Det er en god hjælp, når arbejdsmiljøproblemer i forbindelse med APV’en skal kortlægges og problemer og løsninger skal prioriteres.

Den skal bestå af fem faser:

Kortlægning af arbejdsmiljøproblemerne 
Beskrivelse og vurdering af arbejdsmiljøproblemerne 
 Inddragelse af sygefravær 
 Prioritering og handlingsplan 
Opfølgning på handlingsplan

I arbejdsmiljølovgivningen er der krav til APV’en, som virksomheden altid skal overholde:

APV’en skal være skriftlig og tilgængelig på virksomheden 
APV’en skal være tilgængelig på virksomheden så medarbejderne, ledelse og Arbejdstilsynet kan læse den. 

Den enkelte virksomhed må selv vælge de metoder og redskaber, som den vurderer, vil virke bedst, men det er et krav at ledelsen og medarbejderne skal samarbejde om hele APV-processen.
En APV kan eventuelt lægges ind i et spørgeskemasystem.

Ekstern henvisning og kilde 
 Arbejdspladsvurdering – hvem, hvorfor, hvordan og hvornår – Arbejdstilsynet 
 Emneside om arbejdspladsvurdering på Videncenter for Arbejdsmiljøs portal 
 APV skal medføre et bedre arbejdsmiljø - The Host 

Survey-metodik
Arbejdsmiljø
Frizzle

Frizzle er en hønserace, der stammer fra Asien. Racens engelske navn betyder krøllet og hentyder til dens fjerdragt, som er usædvanlig på den måde, at fjerene vender omvendt, hvilket gør, at den ikke tåler vådt vejr, derfor bør den ikke holdes ude, når der er fare for nedbør. –Denne krøllethed optræder dog også som variant hos andre racer.

Hanen vejer 3.2 – 3.0 kg og hønen vejer 2.3 – 2.7 kg. De lægger cremefarvede æg. Racen findes også i dværgform.

Galleri

Referencer 
 Billeder af krølletfjerede høns 
 Hobson, Jeremy og Lewis, Celia. ”Alt om høns – Alt hvad du har brug for at vide om at holde høns”, 2007. 

Hønseracer
Irobot

iRobot er en amerikansk virksomhed, der producerer robotstøvsugere. Virksomheden blev grundlagt i 1990 af robotingeniører fra Massachusetts Institute of Technology, og har siden hen lavet mange robotstøvsugere. Der iblandt iRobot Roomba 534, som en lille selvkørende støvsuger – deraf robotstøvsuger.

Referencer 

Elektronikvirksomheder fra USA
Boston
Issa Bagayogo

Issa Bagayogo (født 1961, død 10. oktober 2016) var en musiker fra Mali. Han spillede på et traditionelt vestafrikansk strengeinstrument kaldet kumele n'gani. Musikken er en blanding af traditionel musik og moderne popmusik.

Issa Bagayogo har optrådt på Roskildefestivalen.

Diskografi 
 Sya (1999)

Musikere fra Mali
Har spillet på Roskilde Festival
Referat

Referat (lat. referre bringe tilbage) er en gengivelse, skriftligt eller mundtligt, af noget som er sagt, skrevet eller en beretning om noget der er sket, eksempelvis et foredrag, forretnings- eller foreningsmøde eller lignende.

Et mødereferat indeholder typisk information om et mødes indhold, tidspunkt og deltagere. Et beslutningsreferat (også konklusionsreferat) er begrænset til information om beslutninger taget på et møde, mens et diskussionsreferat (også debatreferat) også indeholder eller opsummerer specifikke pointer m.m. lavet under en diskussion. Detaljeringsgraden kan variere betydeligt efter behov, og ordrette referater er sjældne.

Kilder 

Litteratur
Møder
Dumbarton Football Club

Dumbarton Football Club er en skotsk fodboldklub i Dumbarton, West Dumbartonshire, Skotland. Klubben er Skotlands fjerdeældste fodboldklub – kun Queen's Park FC (1867), Kilmarnock FC (1869) og Stranraer FC (1870) er ældre.

Klubben var en af Skotlands bedste i 1800-tallet. Den vandt bl.a. Scottish Cup i 1883 og nåede finalen yderligere fire gange i perioden 1881-91. Og de to første sæsoner af Scottish Football League i 1891 og 1892 blev vundet af Dumbarton FC. Siden da har klubben tilbragt hovedparten af tiden uden for den bedste række, hvor klubben senest optrådte i 1989.

Kilder / eksterne henvisninger 
 Dumbarton FC 
 Sons trust 

Fodboldklubber i Skotland
Etableret i 1872
Ringenes Herre (film)

Ringenes Herre er en filmtrilogi af Peter Jackson baseret på Ringenes Herre af J.R.R. Tolkien udsendt i årene 2001 – 2003.

 Ringenes Herre – Eventyret om Ringen (2001)
 Ringenes Herre – De to Tårne (2002)
 Ringenes Herre – Kongen vender tilbage (2003)

Filmene er instrueret af af Peter Jackson og udsendt af New Line Cinema. Det er en af de dyreste filmindspilninger i historien med et budget på 270 millioner amerikanske dollar, projektet tog over otte år, og filmene blev optaget i Peter Jacksons hjemland New Zealand.

Ringenes Herre var en stor kommerciel succes og filmene ligger på 11., 5. og 2. pladserne på listen over de bedst sælgende film; Filmene har til sammen vundet 17 Oscar-statuetter.

Eksterne henvisninger 
 Filmenes officielle sider
 Stort galleri med billeder fra filmene 

Film baseret på bøger
Fantasyfilm fra USA
Film fra 2003
Film instrueret af Peter Jackson
Film
Queen of the South Wanderers Football Club

Queen of the South Wanderers Football Club var en skotsk fodboldklub fra byen Dumfries, der eksisterede i perioden 1873 til 1894. Klubben deltog i Scottish Cup 15 gange, herunder samtlige sæsoner fra 1876-77 til 1889-90, og dens bedste resultat var to ottendedelsfinaler.

Egentlig var der tale om to klubber. Den oprindelige klub blev nedlagt i 1890 men gendannet samme år under navnet Legfield Swifts FC. Allere senere samme år skiftedes navnet til Dumfries Wanderers FC, og året efter nåede man så tilbage til det oprindelige, Queen of the South Wanderers FC.

Klubbens lokale rivaler var bysbørnene 5th KRV, og 1. runde-kampen mellem de to hold i Scottish Cup 1883-84, der endte 7-7, er fortsat rekord for flest scorede mål i en uafgjort kamp i Scottish Cup.

Kilder / eksterne henvisninger 
 Scottish Football Historical Archive 
 London Hearts Supporters Club – Queen of the South Wanderers FC 
 Queen of the South FC – History 

Fodboldklubber i Skotland
Etableret i 1873
Ophørt i 1894